Siti Nurhaliza (album 1996)

Penerbitan

Selepas dinobatkan sebagai juara Bintang HMI pada 1 April 1995, Siti Nurhaliza menerima tawaran kontrak rakaman penuh daripada Pengurus Besar Suria Records (SRC), Encik Tan Su Loke yang sanggup datang ke rumah beliau di Kuala Lipis, Pahang untuk meminta bapa Siti, Tarudin Ismail untuk menandatangani kontrak rakaman. Sebelum menyertai SRC, beliau telah menerima kontrak rakaman daripada beberapa syarikat rakaman lain seperti Warner Music, BMG Music dan Sony Music Entertainment. Beliau akhirnya menyertai Suria Records selepas menerima tawaran daripada Tan Su Loke dan Pengurus A&R Suria Records pada waktu itu, Adnan Abu Hassan (yang sebelum ini mengarang lagu dan menerbitkan album untuk beberapa artis terkenal seperti Nora dan Fauziah Latiff) kerana mereka menyedari potensi besar dan pakej yang lengkap dimiliki oleh Siti dan percaya bahawa anak jati Temerloh, Pahang ini akan menjadi penghibur terkenal satu hari nanti. Apabila Siti memilih untuk mengikat kontrak dengan syarikat rakaman itu, ramai yang beranggapan beliau telah membuat pilihan yang tidak tepat kerana banyak lagi syarikat rakaman besar ingin mengambilnya sebagai artis mereka. Namun beliau mempunyai alasan tersendiri mengenai pilihannya untuk menyertai syarikat itu, antaranya kerana yakin dengan lagu-lagu ciptaan Adnan yang dianggap bersesuaian dengan suara dan cara penyampaiannya.
Bekerja di bawah bimbingan Adnan yang mengajarnya dari segi vokal dan teknik nyanyian, Siti memulakan rakaman album pertamanya yang dijalankan pada Jun 1995 dan siap sepenuhnya pada Februari 1996. Sewaktu proses memasukkan vokal, Siti berulang-alik dari Kuala Lipis ke Kuala Lumpur setiap hujung minggu pada Jumaat dengan menaiki bas ekspres dan di temani samada ibunya, Sit Salmah Bachik atau abangnya, Saiful Bahri dan pulang semula ke Kuala Lipis pada petang Ahad kerana Siti masih bersekolah, dan menduduki peperiksaan Sijil Pelajaran Malaysia (SPM) di Sekolah Menengah Kebangsaan Clifford Kuala Lipis.
Sebelum muncul dengan Jerat Percintaan, Siti terlebih dahulu diperkenalkan menerusi lagu Mawarku, sebuah lagu duet bersama kumpulan 2 by 2 dan merupakan versi asal lagu yang pernah dipopularkan oleh Aziz Jaafar dan kumpulan Pancasitara, dan kemudiannya dinyanyikan semula oleh pasangan adik-beradik Eddie dan Hamidah Ahmad. Ini juga merupakan rakaman pertama Siti di dalam kerjaya muziknya. Tanpa disangka, lagu Mawaku berjaya menjuarai carta radio termasuk Radio Muzik, (di mana beliau diperkenalkan  menerusi segmen artis baru, tiga bulan sebelum pelancaran album pertamanya) sekaligus memperkenalkan Siti kepada pengetahuan umum.

Keluaran dan sambutan

Album ini dikeluarkan dalam bentuk fizikal (CD, kaset) pada 1 April 1996, sempena ulang tahun pertama kemenangan Siti di Bintang HMI dan tersenarai di kedudukan kelapan di Carta RIM, album ini mendapat maklum balas positif daripada pengkritik muzik. Pada masa yang sama, muzik video lagu “Jerat Percintaan” dan “Jawapan di Persimpangan” dikeluarkan.
Siti Nurhaliza telah terjual sebanyak 50, 000. unit dan telah diulang cetak berbanyak kali kerana mendapat sambutan yang menggalakan daripada peminat, biarpun semasa Siti Nurhaliza menduduki peperiksaan SPM. Pada lewat 1996, Suria Records mengeluarkan versi alternatif album ini dengan kulit depan album berbeza. Album ini dikeluarkan dalam bentuk digital (muat turun digital) pada Januari 2013. Setakat sehingga 2005, Siti Nurhaliza telah terjual sebanyak 800, 000 unit di Malaysia sahaja. Pada tahun 2017, album ini dicetak dalam bentuk piring hitam (LP).
Bagi mempromosikan album ini, lagu "Jerat Percintaan", "Jawapan Di Persimpangan" dan "Cari-Cari" telah dikeluarkan sebagai single. Lagu "Antara Waktu dan Usia" telah dipersembahkan oleh Siti semasa beliau menjayakan rancangan televisyen muzikal sempena Hari Raya Aidilfitri, Temasya Aidilfitri di Radio Televisyen Malaysia (RTM).
Selepas album pertamanya, Siti Nurhaliza merakamkan lima lagi album bersama Adnan: Siti Nurhaliza II (1997), Adiwarna (1998), Pancawarna (1999), Safa (2001) dan Lentera Timur (2008).